দাদার অনুপস্থিতিতে উত্তর কলকাতায় দলের নেতৃত্ব দিতে চান ‘বৌদি’ নয়না বন্দ্যোপাধ্যায়। বুধবার পথে নেমে অনুগামীদের কাছে এই বার্তাই দিলেন চৌরঙ্গির তৃণমূল বিধায়ক নয়না।
লোকসভায় তৃণমূলের দলনেতা সুদীপ বন্দ্যোপাধ্যায়ের গ্রেফতারির প্রতিবাদে বুধবার পথে নামেন স্ত্রী নয়না। এদিন শিয়ালদহের লেবুতলা পার্ক থেকে হিন্দ সিনেমা হল পর্যন্ত মিছিলে আড়াই কিলোমিটার হাঁটলেন। মিছিলের পুরোভাগে নেতৃত্ব দিয়ে দলীয় সমর্থকদের ‘উজ্জীবিত’ করলেন লড়াকু নেত্রীর কায়দায়। নয়নার পরনে এদিন ছিল গোলাপি শাড়ি এবং পায়ে সাদা স্নিকার। চলতে চলতেই মাঝেমধ্যে থেমে মিছিল নিয়ন্ত্রণ করেছেন পুরো রাস্তা জুড়ে। তার মধ্যেই মিটিয়েছেন সংবাদমাধ্যমের ছবির আবদারও। 
এদিন মিছিলের শুরুতে বিধায়ক নয়নার অভিযোগ, যা হচ্ছে সেটা রাজনৈতিক অভিসন্ধি। নোট বাতিল নিয়ে দলের নেত্রী মমতা বন্দ্যোপাধ্যায় প্রতিবাদ করছেন বলেই দলকে ছোট করার চেষ্টা হচ্ছে। দলের গায়ে কালি লাগানো হচ্ছে। সিবিআই তোতাপাখির মতো কাজ করছে। সুদীপের হয়ে বিধায়ক নয়নার সওয়াল, ‘‘উনি দীর্ঘদিনের এমপি। তাঁর গায়ে কোনওদিন কালি লাগেনি।’’
তবে মিছিলের শেষে সমাবেশে অবশ্য নিজেকে ‘বৌদি’ হিসাবে পরিচয় দিয়ে সহানুভূতির টানার চেষ্টাও করেছেন। বলেছেন, ‘‘সুদীপ ক’দিনের জন্য নেই। কিন্তু আমি আছি। আমি আপনাদের সঙ্গে নিয়ে চলব। আমি তো স্ত্রী। আমি জানি, ও (সুদীপ) কোনও দোষ করেনি।’’ দলনেত্রীর সুরে সুর মিলিয়ে নয়নাও এদিন বলেন, ‘‘কেন সুজন চক্রবর্তীকে ধরা হবে না? তাহলে কি ধরে নিতে হবে, এটা আঁতাঁত!’’ পাশাপাশি, প্রধানমন্ত্রী নরেন্দ্র মোদী, বাবুল সুপ্রিয়দেরই বা কেন গ্রেফতার করা হবে না, সে প্রশ্নও তুলেছেন নয়না।
উত্তর কলকাতায় সুদীপের ঘনিষ্ঠদের সূত্রের খবর, নয়না মানসিকভাবে কিছুটা ভেঙে পড়েছেন। বাড়িতে কারও সঙ্গে তেমন দেখাসাক্ষাৎও করছেন না। এদিন বাড়িতে কয়েকজন দলীয় কর্মী-সমর্থক দেখা করতে চাইলেও নয়না 
দেখা করেননি।